《昨宿镇远馆舍风景殊佳惜未留题作一律补之》
清代·朱方增

顿教一宿恋空桑，旅梦犹牵潕水阳。远縠碧生溪口渡，斜晖红上寺门墙。

凭谁罨画携行箧，无此湖山惜故乡。祇怅烟云容易过，雪鸿踪迹太匆忙。

作者简介：（?—1830）浙江海盐人，字虹舫。嘉庆六年进士，官编修。二十年，入直懋勤殿，编纂《石渠宝笈》、《秘殿珠林》。道光间，累擢内阁学士，典山东乡试，督江苏学政。熟谙朝章典故，有《从政观法录》。